5.
Obrazların tanınması (pattern recognition). Obyektlərin kompüterin köməyi ilə tanınması məqsədilə, adətən, görüntülərin, yaxud səslərin kompüter modellərinin yaradılması, onların rəqəmsal formada yazılması və mövcud örnəklərlə tutuşdurulması nəzərdə tutulur. Bu məqsədlə optik qurğulardan, məsələn, skanerlərdən və robototexnika videosistemləri, süni intellekt sistemləri və başqa qurğulardan istifadə olunur.
6.
Robototexnika (robotics). Bu istiqamət robotların yaradılması və onların öyrədilməsi ilə bağlıdır.
TARİX
“Robototexnikanın atası” müsəlman alimi və mühəndisi Əbül İz ibn İsmail ibn Rəzzaz əl-Cəzari (1136-1206) hesab edilir. O, islamın qızıl çağında Diyarbəkirdə (Türkiyə) yaşamışdır. Əl-Cəzari su nəqledən mexanizmlərin layihələndirilməsi, mürəkkəb konstruksiyalı saatların və bir çox başqa mexanizmlərin hazırlanması ilə məşğul olmuş və bu işlərin nəticələrini 1206-cı ildə yazdığı “Mexaniki sənətin nəzəri və praktik əsasları” kitabında təsvir etmişdir. Onun düzəltdiyi musiqili avtomatda içərisində dörd musiqiçi olan qayıq göldə üzür və şahın qonaqlarını əyləndirir. Mütəxəssislərin fikrincə, bu, çox güman ki, proqramlaşdırılan ilk avtomat idi.
7.
Yeni aparat təminatı platformaları və arxitekturaları (new hardware platforms and architectures). Müasir kompüterlərdə istifadə olunan prosessorlar birinci nəsil kompüterlərdə olduğu kimi, ənənəvi fon Neyman arxitekturasına əsaslanır. Simvollu emal üçün bu arxitektura çox səmərəsizdir. Ona görə də bir çox elmi kollektivlər və şirkətlər artıq on illərdir ki, simvollu və məntiqi verilənlərin emalı üçün nəzərdə tutulmuş aparat arxitekturalarının işlənib-hazırlanması istiqamətində çalışırlar. Uğurlu həllər tapılsa da, baha başa gəlməsinə, proqram təminatının yetərincə olmamasına, ənənəvi kompüterlərlə uyuşmazlığına görə bu yeni arxitektura geniş istifadə edilmir.
8.
Oyunlar və maşın yaradıcılığı (games and computational creativity). Süni intellektin ilk çağlarında oyun tipli (şahmat, dama, qo) intellektual məsələlərin həlli istiqamətində geniş tədqiqatlar aparılırdı. Kompüter tərəfindən musiqi, şeir, nağıl və hətta aforizm yaratmaq bu istiqamətə aid edilir.
9.
Maşın öyrənməsi (machine learning).. Bu istiqamət süni intellektin sürətlə inkişaf edən sahəsidir. Verilənlərin analizi və ümumiləşdirilməsi əsasında biliklərin avtomatik toplanması və formalaşdırılmasına yönəlik model, metod və alqoritmləri əhatə edir. Son zamanlar bu istiqamətə sürətlə inkişaf edən "verilənlərin intellektual analizi" (data mining) və "biliklərin aşkarlanması" (knowledge discovery) - verilənlər bazalarında qanunauyğunluqların axtarılması sistemləri çox yaxınlaşır.