Kompüter şəbəkəsi dedikdə bir-biri ilə hansısa qaydada birləşmiş serverlər, işçi stansiyalar, noutbuklar, cib kompüterləri, printerlər, şəbəkə saxlancları və başqa qurğular nəzərdə tutulur. Birləşmələri həyata keçirmək üçün müxtəlif növ şəbəkə kabellərindən, telefon və ya peyk kanallarından istifadə edilir, son zamanlar isə simsiz həllər (WLAN, Wi-Fi, Wi-MAX) daha çox yayılır. Kabelli bağlantılarda, adətən, onların uclarına bərkidilən xüsusi bağlayıcılardan (konnektorlardan) istifadə edilir. Bu kabelin bir ucu kompüterdə quraşdırılmış və onu şəbəkəyə qoşmağa imkan verən xüsusi çap lövhəsinə ("genişləndirmə kartı"na) - şəbəkə adapterinə, o biri ucu isə hansısa rabitə qurğusuna (toparlayıcı, körpü, kommutator, yönləndirici, şəbəkə keçidi) taxılır. Əgər simsiz şəbəkə adapterindən istifadə edilirsə, onda şəbəkədə qarşılıqlı əlaqə adapter ilə lokal şəbəkəyə birləşdirilmiş erişim nöqtəsi arasında radiosiqnalların ötürülməsi hesabına həyata keçirilir
Ancaq kompüterləri bir-biri ilə birləşdirmək yetərli deyil - onlar arasında "ünsiyyəti" də qurmaq lazımdır. Bunun üçün eyni protokollar toplusu, yaxud kompüterlərin şəbəkədə danışdığı dilləri dəstəkləyən şəbəkə əməliyyat sistemləri tələb olunur. Yalnız bundan sonra şəbəkə proqramını başlatmaqla, məsələn, dünyanın o biri başındakı birisi ilə söhbət etmək olar.