Baza yalnız öz məktəbinizin məzunlarını əhatə edəcəyindən aydındır ki, cədvəldəki ÜmumtəhsilMəktəbi sahəsinin qiyməti (tələbənin məzun olduğu ümumtəhsil məktəbi) bütün yazılarda eyni olacaq. Deməli, bu sahə artıqdır, çünki bazadakı bütün tələbələr eyni bir ümumtəhsil məktəbinin məzunlarıdır.
Məzunun hansı ali və ya orta ixtisas məktəbinə qəbul olunması önəmlidir, ancaq "Tələbələr" cədvəlində belə bir sahə yoxdur. Ona görə də cədvəlin strukturuna ali təhsil müəssisəsinin adını göstərən sahə (məsələn: AliMəktəb sahəsi) əlavə edilməlidir. Burada bir məsələyə xüsusi diqqət yetirilməlidir: bir neçə tələbə eyni ali və ya orta ixtisas məktəbinə qəbul oluna bilər. Onda cədvəli verilənlərlə doldurarkən eyni məlumatı bir neçə dəfə yenidən yazmaq lazım gələcək. Nəticədə "Tələbələr" cədvəli təxminən aşağıdakı kimi olacaq:

Tələbə Kodu | Soyadı | Adı | AtasınınAdı | ... | AliMəktəb
12 | Əhmədli | Sevinc | Elşən | ... | Bakı Dövlət Universiteti
13 | Əlizadə | Orxan | Arif | ... | ADA Universiteti
14 | Kərimli | Əli | Cəmil | ... | Bakı Dövlət Universiteti
15 | Məmmədova | Günel | Vüqar |  | Bakı Dövlət Universiteti

Bu halda bir neçə problem yaranır. Birincisi, belə verilənlər bazası sərt diskdə daha çox yer tutur. Əgər hər hansı ali məktəbin adını (məsələn: Bakı Dövlət Universiteti) bir dəfə yazıb saxlamaq kifayət edirsə, onun üç və ya daha çox dəfə yazılmasına nə ehtiyac var? İkincisi, eyni bir informasiyanın təkrar-təkrar daxil edilməsi nəticəsində qaçılmaz xətalar yarana bilir; məsələn, hansısa yazıda ali məktəbin adında bir hərf səhvi olarsa, həmin ali məktəbə görə axtarış apardıqda, yaxud sorğu verdikdə alınan nəticələr tam olmur. Üçüncüsü, hər hansı təhsil müəssisəsinin adı dəyişildikdə həmin adın olduğu bütün yazılarda müvafiq dəyişikliyin edilməsi zərurəti yaranır.
Bu problemin düzgün həlli "Tələbələr" cədvəlini iki cədvələ - "Tələbələr" və "Ali məktəblər" cədvəllərinə ayırmaq, sonra isə onlan uyğun açar sahələrə görə əlaqələndirməkdir.
Eyni fikirləri tələbənin qəbul olunduğu (oxuduğu) ixtisasla bağlı da demək və həmin problemi də analoji qaydada həll etmək olar.
Beləliklə, "Tələbələr" verilənlər bazasının bir cədvəldən deyil, üç cədvəldən - "Tələbələr", "Ali məktəblər" və "İxtisaslar" cədvəllərindən təşkil edilməsi daha məqsədəuyğundur.

# Verilənlər bazası