İcra müddətinə görə layihələr qısamüddətli (1 ilədək), ortamüddətli (1 ildən 2 ilədək) və uzunmüddətli (2 ildən artıq) ola bilər; məsələn, Marsın tədqiqi ilə bağlı beynəlxalq layihə uzunmüddətlidir və on illərlə davam edəcək.
Mürəkkəbliyinə və miqyasına görə layihələri sadə, orta və mürəkkəb deyə üç növə ayırırlar; məsələn, hər hansı yolun çəkilməsi layihəsi mürəkkəbliyinə və miqyasına görə Marsın tədqiqi ilə bağlı beynəlxalq layihə ilə müqayisə oluna bilməz.
Hər bir layihənin işlənib-hazırlanması bir neçə (adətən, dörd üstəgəl bir) mərhələdən keçir: başlatma, planlaşdırma, icraetmə, bitirmə və bir də nəzarət. Layihənin mərhələlərə bu cür bölgüsünə çox zaman şəlalə modeli (waterfall model) deyilir.
Layihənin mərhələləri
1.
BAŞLATMA
2.
PLANLAŞ -
DIRMA
3.
İDARƏETMƏ
4.
NƏZARƏT
5.
BİTİRMƏ
1. Başlatma. Yeni layihənin hazırlanması yolunda ilk mərhələ hər hansı ideyanın əmələ gəlməsi və dərk edilməsidir. Layihənin həyata keçirilməsinin uğuru onun ideyasının nə qədər diqqətlə düşünülməsindən asılı olur. Ona görə də layihəyə başlamağı qərara alarkən verilmiş konkret mühitdə ideyanın reallaşdırılmasının mümkün olub-olmamasını aydınlaşdırmaq vacibdir. Cavab müsbət olarsa, layihənin hazırlanmasına başlamaq olar.
2. Planlaşdırma. Mürəkkəbliyindən asılı olmayaraq istənilən işin yerinə yetirilməsi planı qabaqcadan hazırlanarsa, həmin işi vaxtında və uğurla sona çatdırmaq olar. Bu fikir müxtəlif çətinlikli işlərin cəmindən ibarət olan layihələr üçün də doğrudur. Bu mərhələdə yaxşı-yaxşı ölçüb-biçmək lazımdır: hansı işlər yerinə yetiriləcək və bunun üçün hansı resurslar (əmək, maliyyə, maddi) zəruridir.
Planlaşdırma mərhələsində layihənin strukturunu da müəyyənləşdirmək lazımdır: layihə hansı elementlərdən ibarətdir və onlar bir-biri ilə necə əlaqəlidir. Nəzərə almaq lazımdır ki, layihənin strukturunun yaradılması iterasiyalı (latın dilindən tərcümədə “iteratio” - “təkrar” deməkdir) prosesdir. Öncə təqribi strukturlar hazırlanır, sonra layihənin məqsədləri və vəzifələri dəqiqləşdikcə bu strukturlar tədricən korrektə olunur. Hətta layihənin başlanması haqqında qərar qəbul edildikdən sonra da yaranan vəziyyətdən asılı olaraq istənilən strukturun cari korrektəsi mümkündür.