Kosmik texnikanın inkişaf tarixi yeni texniki vasitələrin yaradılmasında modelləşdirməyə bir örnəkdir. Kosmik uçuşu gerçəkləşdirmək üçün iki problemi həll etmək lazım idi: Yerin cazibəsindən çıxmaq və havasız fəzada irəliləməni təmin etmək. Yer kürəsinin cazibəsindən çıxmağın mümkünlüyünü hələ XVII əsrdə İsaak Nyuton (1642-1727) söyləmişdi. Nəzəri kosmonavtikanın banisi hesab edilən Konstantin Eduardoviç Siolkovski (1857-1935) fəzada irəli hərəkət etmək üçün reaktiv mühərrikdən istifadəni təklif etdi. O, sxemlər, hesablamalar və əsaslandırmalarla gələcək planetlərarası gəminin yetərincə dəqiq təsviri modelini tərtib etdi. Bundan heç yarım əsr keçməmiş Siolkovskinin təsviri modeli gerçək modelin hazırlanması üçün əsas oldu.