Bu maraqlıdır
Peyk naviqasiyasının yaradılması ideyası hələ 1950-ci illərdə meydana çıxıb. SSRİ tərəfindən Yerin ilk süni peyki buraxılan zaman bir qrup ABŞ alimi sovet peykindən gələn siqnalı müşahidə edirdilər. Bu zaman onlar Dopler effekti səbəbindən qəbul edilən siqnalın tezliyinin peyk yaxınlaşdıqda yüksəldiyini, uzaqlaşdıqda isə azaldığını aşkarladılar. Bu kəşfin mahiyyəti ondan ibarətdir ki, əgər Yerdə öz koordinatlarını dəqiq bilərsənsə, onda peykin yerini və sürətini ölçmək mümkündür. Əksinə, peykin mövqeyini dəqiq bilməklə öz koordinatlarını və sürətini müəyyən edə bilərsən.
Hazırda coğrafi informasiya sistemlərinin geniş istifadə edildiyi sahələrdən biri kadastr işləridir. Kadastr nələrin, yaxud kimlərinsə siyahısı, reyestridir. Orada hər hansı obyektlər və ya hadisələr haqqında sistemləşdirilmiş məlumatlar, onların keyfiyyət və kəmiyyət göstəriciləri daxil edilib saxlanılır. Kadastrlar müvafiq İnformasiya sistemləri
obyektlər üzərində dövri və ardıcıl müşahidələr aparılmaqla tərtib olunur.Onların, adətən, aşağıdakı növləri olur: su kadastrı, torpaq kadastrı, iqlim kadastrı, meşə kadastrı, landşaft kadastrı, mineral resurslar kadastrı və s.
Təyinatından asılı olmayaraq kadastr sistemi qeydiyyatı aparılan obyekt haqqında müəyyən
qaydada nizamlanmış verilənlərdən ibarətdir.Başqa informasiya sistemlərində olduğu kimi, burada da hər bir obyektə bənzərsiz kod verilir. Ancaq kadastr sistemilərində obyektlərin əksəriyyəti fəza xarakterli olduğundan bu sistemlərdə, adətən, coğrafi informasiya sistemləri tətbiq edilir.
ARAŞDIRAQ -
öyrənək
Azərbaycan və Almaniya hökumətləri arasındakı müqaviləyə uyğun olaraq Gəncə və Şəkidə “Kadastr və daşınmaz əmlakın qeydiyyatı” layihəsi həyata keçirilib. Layihə çərçivəsində Gəncə və Şəkinin bütün ərazisi üzrə daşınmaz əmlaklar haqqında elektron kadastr məlumat bazasının və rəqəmsal kadastr xəritələrinin yaradılması nəzərdə tutulmuşdu.
Bu layihə haqqında ətraflı məlumat toplayın. Layihədə nəzərdə tutulmuş işlər tam icra olunubmu? Bu sistemin dövlət və əmlak sahibləri üçün hansı faydaları var?
Özünüzü yoxlayın
1. "Coğrafi informasiya sistemi" nədir?
2. "Geoinformatika" nə ilə məşğuldur?
3. İnformasiya qatlarında nələr olur?
4. GPS necə işləyir?
5. "Kadastr sistemi" nədir və onun coğrafi informasiya sistemləri ilə nə əlaqəsi var?