Biz hər gün evdə, işdə, küçədə, nəqliyyatda informasiya sistemləri ilə qarşılaşırıq. Bu sistemlər bizim "köməkçilərimizdir və belə sistemlər olmadan həyatımızı təsəvvür etmək çox çətindir! Elektron lüğətlər, ensiklopediyalar, hüquqi-normativ sənədlərin saxlandığı informasiya sistemlərindən, demək olar ki, hər kəs istifadə edir. Təbabət, meteorologiya, seysmologiya, kosmik uçuşlar kimi sahələrdə araşdırılan obyektin durumu və parametrləri haqqında informasiyanın xüsusi sensorlar vasitəsilə toplanması üçün informasiya və ölçü sistemləri geniş tətbiq olunur. Sadə alətlərin modellərindən tutmuş binaların, təyyarələrin, inteqral sxemlərin və molekulların modellərinədək hər cür mühəndis, memarlıq və elmi modellərin layihələndirilməsində avtomatlaşdırılmış layihələndirmə sistemləri istifadə edilir. Sənayedə uzunmüddətli proqnozların hazırlanmasında, tibbi diaqnozların qoyulmasında, hüquqşünaslıq sahəsində daha böyük ehtimallı variantın seçilməsində ekspert sistemləri əvəzsizdir.
Tədris prosesində öyrədici informasiya sistemləri - elektron dərsliklər, kompüter testləri, öyrədici proqramlar, eləcə də trenajorlar geniş istifadə olunur.