- tətbiqi proqramçı (applications programmer) verilənlər bazasına sorğuları gerçəkləşdirən proqramları işləyib-hazırlayan mütəxəssisdir.
Çox da böyük olmayan informasiya sistemlərində bütün bu sadalanan işləri, adətən, bir-iki nəfərdən ibarət heyət yerinə yetirir.
5 İnformasiya sistemlərinin sonuncu komponenti prosesdir. Proses (process) arzuedilən nəticəyə və ya hədəfə nail olmaq üçün atılmış addımlar seriyasıdır.
Qeyd edildiyi kımı, istənilən informasiya sisteminin ayrılmaz hissəsi verilənlər bazasının idarəolunması sistemidir (VBİS). İstifadə olunan VBİS-in tipi, adətən, informasiya sisteminin miqyasına görə müəyyən edilir: kiçik informasiya sistemlərində lokal VBİS-lərdən istifadə edilə bilər, irihəcmli (korporativ) informasiya sistemlərində isə çoxistifadəçi rejimini dəstəkləyən müştəri-server arxitekturalı güclü VBİS-lər tələb olunur. Hazırda Oracle, Informix, Sybase, DB2, MS SQL Server kimi relyasiyalı VBİS-lər daha geniş yayılıb.
İnformasiya sisteminin yaradılması və istifadəsi gedişində istifadəçilərin tələbləri dəyişə, yaxud dəqiqləşə bilər ki, bu da belə sistemlərin işlənib-hazırlanmasını və müşayiət edilməsini daha da çətinləşdirir. Bu sadalanan çətinliklər xüsusi növ proqram vasitələrinin yaranmasına səbəb olmuşdur. CASE adlandırılan (ingiliscə: Computer-Aided Software Engineering - kompüter dəstəkli proqram mühəndisliyi) belə proqramlaşdırma mühiti kompüter proqramlarının işlənib hazırlanmasının, planlaşdırma və modelləşdirmədən tutmuş kodlaşdırma və sənədləşdirməyədək bütün mərhələlərinin avtomatlaşdırılması üçün nəzərdə tutulub.
İnformasiya sisteminin layihələndirilməsi zamanı həll edilməsi vacib olan məsələlərdən biri də informasiya sisteminin məqsədlərinə uyğun olan əlverişli istifadəçi interfeysinin yaradılmasıdır. Bu çox mühüm məsələdir, çünki istifadəçilər, adətən, sistemin ümumilikdə keyfiyyətinə onun interfeysinə görə qiymət verirlər. Bundan başqa, sistemin səmərəli istifadəsi interfeysin keyfiyyətindən çox asılıdır
ARAŞDIRAQ -
öyrənək
İstədiyiniz mövzuda verilənlər bazası yaradın. Onu informasiya sistemi kimi təhlil edin və beş əsas komponenti göstərin.
Özünüzü yoxlayın
1. "Sistem" dedikdə nə başa düşülür?
2. "İnformasiya sistemi" nədir və hansı əsas komponentlərdən ibarətdir?
3. İnformasiya texnologiyaları kateqoriyasına hansı komponentlər daxildir?
4. VBİS informasiya sistemində hansı rol oynayır?
5. İnformasiya sisteminin istifadəçiləri dedikdə kim nəzərdə tutulur?