Veb-saytlar yaratmaq üçün çoxlu vasitələr vardır. Ən sadə üsul Wix, A5, uKit, Umi kimi sayt konstruktorlarından istifadə etməkdir. İkinci və bir qədər mürəkkəb üsul Adobe Dreamweaver, Microsoft SharePoint Designer kimi vizual HTML-redaktorlardan yararlanmaqdır. Başqa bir üsul WordPress, Joomla!, Drupal kimi CMS (content management System) sistemlərinin tətbiqidir.
Daha sadə işləri isə Microsoft Office proqramlarında da yerinə yetirmək olar. Belə ki, veb-texnologiyalarla işləmək üçün Microsoft Office paketinin bütün proqramlarında çoxlu faydalı alətlər vardır: Word proqramı veb-səhifələrin yaradılması üçün effektli vasitədir; Excel proqramı veb-səhifələrdən alınmış verilənləri elektron cədvəllərə daxil etməyə, eləcə də özündə hazırlanmış cədvəlləri veb-səhifə kimi saxlamağa imkan verir; PowerPoint proqramı təqdimatları İnternetdə yerləşdirmək imkanına malikdir; Access proqramı brauzerlərdən birbaşa verilənlər bazasına sorğu göndərməyə imkan verir; Office proqramlarının hamısında veb-alətləri zolağı vardır; bütün Office proqramları hiperistinadlarla işi dəstəkləyir.