4.
Cədvəllərin strukturunun müəyyənləşdirilməsi.
Hər bir cədvəldə hansı verilənlərin saxlanmalı olduğunu müəyyənləşdirin. Hər bir verilənlər elementi ayrıca sahəyə daxil ediləcək və cədvəlin sütunu olacaq; məsələn: "Əməkdaşlar" cədvəlinin "Soyad", "İşəgirmə tarixi" kimi sahələri ola bilər.
Diqqət!
Cədvəl strukturuna hesablanılan verilənlər daxil etməyin.
Hesablamaların nəticələrini cədvəllərdə saxlamağa gərək yoxdur. Bunun əvəzinə hər dəfə zərurət yarandıqda hesablamaları proqramın özündə yerinə yetirin.
İnformasiyanı mümkün qədər kiçik məntiqi komponentlərə ayırın.
Müxtəlif verilənlərin bir sahədə birləşdirilməsi onlardan sonradan istifadə edilməsini çətinləşdirir. İnformasiyanı məntiqi komponentlərə ayırmaq lazımdır; məsələn: ad və soyadın ayrıca sahələrdə saxlanması daha yaxşıdır.
5.
Başlıca açar sahələrinin müəyyənləşdirilməsi.
Cədvəllərin başlıca açarlarını müəyyən edin. Başlıca açar (primary key) hər bir yazını birqiymətli təyin edən sütundur; məsələn: kitabın kodu, sifarişin nömrəsi.
6.
Cədvəllərarası əlaqələrin yaradılması.
Bütün cədvəlləri təhlil edin və bir cədvəlin verilənlərinin başqa cədvəllərin verilənləri ilə necə əlaqəli olduğunu müəyyənləşdirin. Zəruri əlaqələri qurmaq üçün cədvəllərə sahələr əlavə edin, yaxud yeni cədvəllər yaradın.
7.
Bazanın strukturunun təkmilləşdirilməsi.
Bazanın strukturunda yanlışlıqların olub-olmadığını yoxlayın. Cədvəllər yaradın və onlara nümunə olaraq bir neçə yazı əlavə edin. Alınan nəticələri təhlil edin. Strukturda zəruri dəyişikliklər aparın.
8.
Normallaşdırma qaydalarının tətbiqi.
Cədvəllərin strukturunun düzgünlüyünü yoxlamaq üçün normallaşdırma qaydalarını yoxlayın. Cədvəllərdə zəruri dəyişikliklər edin.
Bu sonuncu addım üzərində bir az ətraflı dayanaq. Normallaşdırma qaydaları cədvəllərin strukturlarının düzgünlüyünü yoxlamağa imkan verir. Bu qaydaların verilənlər bazasının strukturuna tətbiqi verilənlər bazasının normallaşdırılması və ya, sadəcə, normallaşdırma (normalize) adlanır. Normallaşdırma qaydalarının tətbiqi ardıcıl yerinə yetirilir; hər birmərhələdə verilənlər bazasının bir normal formaya uyğunluğu yoxlanılır. Beş normal forma olsa da, adətən, onların ilk üçündən istifadə olunur.
Açar
sözlər
• Verilənlər bazası
• Cədvəl
• Yazı
• Sahə
• Başlıca açar
• Normallaşdırma
• Birinci normal forma
• İkinci normal forma
• Üçüncü normal forma
Birinci normal formanın (fırst normal form, 1NF) tələblərinə görə, cədvəlin sətir və sütununun kəsişməsindəki hər bir xanada yalnız bir qiymət olmalıdır; məsələn: "Kitabın adı" sahəsində bir neçə kitabın deyil, yalnız bir kitabın adı olmalıdır.