1.4

### SÜNİ İNTELLEKT

• Robotlar haqqında nə bilirsiniz?
• Sizcə, hansı işlərdə robotlar insanlardan üstündür?
Hazırda elm və texnikanın əsas inkişaf istiqamətlərindən biri robototexnikadır (robotics). Robotlar hərəkət etməklə verilmiş tapşırıqları yerinə yetirən fiziki qurğulardır. Bu məqsədlə robotlar ayaqlar, təkərlər, kabellər, tutacaqlar kimi icraçı mexanizmlərlə təchiz edilir. Bundan başqa, robotlarda ətraf mühitdən verilənləri qəbul etmək üçün sensorlar da quraşdırılır.
Bugünkü robotları üç kateqoriyaya ayırmaq olar: robot manipulyatorlar, mobil robotlar və humanoid robotlar. Robot manipulyatorlar fiziki olaraq öz iş yerinə, məsələn, zavodda quraşdırma konveyerinə və ya kosmik stansiyanın bortuna bağlı olur. Avtomobil zavodlarının əksəriyyətində istehsal prosesi robot manipulyatorlar vasitəsilə idarə olunur. Mobil robotlar təkərlər, ayaqlar, yaxud analoji mexanizmlər vasitəsilə hərəkət edir. Onlardan xəstəxanalarda yemək daşımaq, yük tərsanələrində konteynerlərin yerini dəyişdirmək və digər işlərin yerinə yetirilməsində istifadə olunur. Humanoid robotlar fiziki quruluş baxımından insanı xatırladır.
FƏALİYYƏT
YouTube saytnda https://www.youtube.com/watch?v=4TNp9jENJ3A ünvanındakı videomaterialla tanış olun.
- Bu videoda təsvir olunan robotu yuxarıda sadalanan növlərin hansına aid etmək olar?