Diqqət!
• Bəzi axtarış sistemləri (məsələn: Google) axtarış nəticələrini başqa dillərə də tərcümə edir.
• Müxtəlif axtarış sistemlərindən istifadə etmək çox zaman faydalı olur. Bundan əlavə, hər hansı bir axtarış sisteminin veb-saytları indeksləməsi üçün tərtib edilmiş öz fərdi alqoritmi var. Ona görə də müxtəlif sistemlərdə axtarışın nəticələri də fərqli ola bilər.
İnternet genişlənməkdə davam etdiyindən və ora getdikcə daha çox səhifə əlavə olunduğundan səmərəli axtarış üçün yeni yanaşmalar və strategiyalar tələb olunur. Yadda saxlayın ki, axtarışınız nə qədər spesifik olarsa, axtardığınızı tapmaq ehtimalı da bir o qədər böyük olacaq. Bunun üçün nəyi axtardığınızı axtarış sisteminə dəqiq bildirməli və müxtəlif üsullardan istifadə etməyi bacarmalısınız.
Əgər siz bir-birinin ardınca gələn sözləri tapmaq istəyirsinizsə, onda ən yaxşı yol fraza üzrə axtarışdır. Fraza dırnaq içərisində daxil edilir və axtarışda yalnız bu ardıcıllıqla gələn sözlər nəzərə alınır; məsələn, əgər sizə nərə balığı ilə bağlı informasiya lazımdırsa, dırnaq işarəsi arasında “nərə balığı” ifadəsini daxil edin. Nəticədə bir-biri ilə yanaşı duran “nərə balığı” sözlərinin olduğu veb-saytlar seçiləcək. Əgər dırnaq işarələri qoyulmasa, axtarış sistemi həm “nərə”, həm də “balığı” sözlərinin olduğu bütün veb-səhifələri tapıb çıxaracaq.
Əgər bir neçə ifadə üzrə axtarış aparırsınızsa, onda mürəkkəb ifadələri, yaxud xüsusi isimləri bir-birindən vergüllə ayıra bilərsiniz. Xəzər dənizində yaşayan nərə balıqları haqqında məlumat tapmaq üçün “nərə balığı”, “Xəzər dənizi” daxil edəcəksiniz. Xüsusi isimləri böyük hərflə yazmaq daha məqsədəuyğundur, çünki bəzi axtarış sistemləri aşağı və yuxarı registrli hərfləri bir-birindən fərqləndirir. Digər tərəfdən əgər siz xüsusi isim kimi, məsələn, “Çiçək” sözünü böyük hərflə yazsanız, onda axtarış nəticəsi “çiçək” sözünə görə axtarışla müqayisədə daha az olacaq.
Qeyd olunduğu kimi, axtarış nəticəsində sizə lazım olmayan çoxlu sayda veb-səhifələr də nəticə siyahısına düşə bilər. Bunun qarşısını almaq, yəni istəmədiyiniz siyahını süzgəcdən keçirmək üçün riyazi əməllər vasitəsilə axtarış apara bilərsiniz:
• görünməsini istədiyiniz sözlərin önünə plyus işarəsi (+) qoyun;
• görünməsini istəmədiyiniz sözlərin önünə minus işarəsi (-) qoyun;
• təyinedicisi (+, yaxud - işarəsi) olmayan sözlər zərurət olmadıqda görünmür, ancaq yenə də axtarışın çeşidlənməsində iştirak edir.
Axtarış sahəsində +çiçək+balı göstərsəniz, axtarış nəticəsində yalnız hər iki sözün olduğu səhifələr görünəcək.
İnternetdə axtarışın bir yolu da məntiqi əməllər vasitəsilə axtarış aparmaqdır. O, riyazi əməllər vasitəsilə axtarışa oxşar prinsiplə işləyir, ancaq daha güclüdür. Bunun üçün üç məntiqi əməldən istifadə olunur:
• AND (VƏ)
• NOT (DEYİL)
• OR (VƏYA)