Beləliklə, layihənin icrasının gedişində struktur sxemlər dəfələrlə dəyişdirilə və təkmilləşdirilə bilər.
3. İcraetmə. Layihənin icrası dedikdə qurulmuş planın gerçəkləşdirilməsi prosesi başa düşülür. Nəzərdə tutulmuş planın vaxtında yerinə yetirilməsi üçün işə cəlb olunmuş insanların və başqa resursların uzlaşdırılması çox vacibdir. Nəzərdə tutulmuş plandan sapmaları aşkarlamaq və onların layihəyə təsirini qiymətləndirmək üçün layihənin icrası müntəzəm olaraq ölçülməli və təhlil olunmalıdır.
Açar
sözlər
• Layihə
• Şəlalə modeli
• Layihənin mərhələləri
• Layihənin ideyası
• Layihənin strukturu
• Planlaşdırma
• İcraetmə
• Nəzarə
4. Nəzarət. Layihənin icrasına nəzarət etmək üçün seçilmiş mərhələlərdə nəticələr müəyyən olunur və sonra onlar planla tutuşdurulur. Əgər müqayisə nəticəsində fərqlər aşkarlanarsa, onların aradan qaldırılması üçün tədbirlər planlaşdırılır; məsələn, belə tədbirlər kimi əlavə resursların cəlb olunması, yaxud bəzi işlərin bitmə tarixlərində dəyişikliklər edilməsi təklif oluna bilər.
Layihəyə nəzarət dönəmli olaraq həyata keçirilməlidir. Faktiki və plan göstəriciləri arasındakı fərqlərin vaxtında aradan qaldırılması çox önəmlidir. Bundan başqa, dönəmli nəzarət nəticəsində layihənin yerinə yetirilməsinin real müddətini daha dəqiq proqnozlaşdırmaq mümkündür. Aparılmış nəzarət və təhlillərin nəticələri haqqında layihəyə cavabdeh şəxslər məlumatlandırılmalıdır.
5. Bitirmə. Hər bir layihə tez-gec sona çatır. Layihənin sona çatmasının ən geniş yayılmış şərti, sadəcə, layihənin yerinə yetirilməsidir. Bəzən layihənin gerçəkləşdirilməsi prosesində onun miqyasında, dəyərində və müddətində müəyyən dəyişikliklər edilməsinə zərurət yaransa da, layihələrin əksəriyyəti nəzərdə tutulduğu vaxtda sona çatır.
ARAŞDIRAQ -
öyrənək
İnternetdə axtarış aparmaqla "Manhetten layihəsi" ("Manhattan Engineering District Project") və sovet atom bombasının yaradılması layihəsi haqqında məlumat toplayın. Bu layihələr haqqında ayrıca hesabatlar hazırlayın. Hesabatlara hər iki layihədə iştirak etmiş dünya şöhrətli fıziklər barədə də məlumatlar daxil edin.
Özünüzü yoxlayın
1. Layihə nə deməkdir?
2. Layihələri necə təsnif etmək olar?
3. Layihələr hansı əsas mərhələlərdən ibarət olur?
4. Layihənin icrasına nəzarət nə üçün lazımdır?
5. Respublikamızda həyata keçirilmiş hansı irimiqyaslı yerli və beynəlxalq layihələr haqqında məlumatlısınız?

# Verilənlər bazası