Əməliyyat sistemi kompüterin qurğuları ilə biz istifadəçilərin arasında "vasitəçilik" edən bir proqramdır. Eyni zamanda əməliyyat sistemi proqramların quraşdırılması və onların işləməsi üçün zəruri şəraiti təmin edir. Əməliyyat sisteminin həll etdiyi məsələlər çox müxtəlifdir və kompüterdə işin bütün sahələrini əhatə edir.
Ancaq ətraflı baxılsa, əməliyyat sistemi bir proqram deyil, tam bir proqramlar paketidir. Bu proqramlar fayllarla işləməyə, kompüter şəbəkələrini təşkil etməyə və İnternetə bağlanmağa, istifadəçilərin kompüterə çıxışını idarə etməyə, kompüterə kənardan icazəsiz qoşulmağın qarşısını almağa və başqa işlərin yerinə yetirilməsinə imkan verir.
Əməliyyat sisteminin yerinə yetirdiyi məsələlər həqiqətən çoxdur. Ayrı-ayrı məsələlərə, adətən, əməliyyat sisteminin tərkibinə daxil olan ayrıca utilitlər cavabdehdir. Bu utilitlər vasitəsilə hər hansı parametrlərin köklənməsi üçün həmin utilitləri başlatmaq lazımdır. Əməliyyat sisteminin bütün əsas köklənmələri və kompüterdə işin müxtəlif aspektlərinə cavabdeh olan utilitlər istifadə rahatlığı üçün bir yerdə toplanıb. Bu yer İdarəetmə paneli adlanır.