Verilənlər bazası (database), sözün geniş anlamında, verilənlərin hər hansı yığınıdır. Onun əsasını cədvəllər (tables) təşkil edir. Adi və elektron cədvəllər kimi, verilənlər bazasının cədvəlləri də sətir və sütunlardan ibarətdir. Sadə verilənlər bazası cəmi bir cədvəldən təşkil edilə bilər, ancaq onların əksəriyyətində bir neçə cədvəl olur; məsələn, "Kitabxana" verilənlər bazasının bir cədvəlində fondda olan kitablar, ikincisində oxucular, üçüncüsündə isə sifarişlər haqqında məlumat saxlanıla bilər.
Verilənlər bazası cədvəlinin hər bir sətri yazı (record), sütunu isə sahə (field) adlandırılır. Yazılar ayrı-ayrı verilənləri birləşdirməyə imkan verir. Hər bir sahə ayrıca bir veriləni təmsil edir; məsələn, "Kitablar" cədvəlində hər bir sətir və ya yazı bir kitab haqqında məlumatdan ibarətdir. Hər bir sütunda və ya sahədə isə kitab haqqında müəyyən verilənlər (məsələn: adı, qiyməti) saxlanılır.
Bu maraqlıdır
Dünyanın ən böyük kitabxanaları

№ | Adı | Yeri | Fondundakı materialların miqdarı | İşçiləri sayı
1 | Konqres Kitabxanası | ABŞ, Vaşinqton | 164 milyon+ | 3149
2 | Britaniya Kitabxanası | Birləşmiş Krallıq, London | 150 milyon+ | 1977
3 | Kanada Kitabxanası və Arxivi | Kanada, Ottava | 54 milyon | 874
4 | Nyu-York Kütləvi Kitabxanası | ABŞ, Nyu-York | 53.1 milyon | 2937
5 | Rusiya Dövlət Kitabxanası | Rusiya, Moskva | 44.4 milyon | 1972

Konqres Kitabxanasının ümumi fondunda 38 milyondan çox kitab və digər çap məhsulları, 14 milyon fotoşəkil, 5.5 milyon coğrafiya xəritələri, 8.1 milyon not yazısı və 70 milyon əlyazma saxlanılır. Təxmini hesablamalara görə, müxtəlif fondlardakı bütün materiallar rəqəmsal formata çevrilsə, 20 Tbayt-dan çox olar və bu həcm hər gün artır. Konqres Kitabxanasının xüsusi şöbəsi müəlliflik hüquqlarının sənədləşdirilməsi ilə məşğul olur. Sənədləşmə işlərini İnternet üzərindən də - kitabxananın saytında zəruri blankı doldurmaqla da aparmaq mümkündür.
Verilənlər bazasının işlənib-hazırlanması prosesi aşağıdakı addımlardan ibarətdir:
1.
Verilənlər bazasının yaradılma məqsədinin müəyyənləşdirilməsi.
Növbəti addımların icrasına hazırlaşmaq üçün bu çox vacibdir.
2.
Zəruri verilənlərin axtarılması və təşkili
Bazada saxlanılması zəruri olan bütün verilənləri (məsələn: kitabların adlarını, sifarişlərin nömrələrini) toplamaq lazımdır.
3.
Verilənlərin cədvəllər üzrə paylanması.
Verilənləri qruplar və ya mövzular (məsələn: "Kitablar" və ya "Sifarişlər") üzrə paylayın. Hər bir mövzu üçün ayrıca cədvəl yaradılacaq.

# Verilənlər bazası