6.2

### Word proqraminda veb-səhİfənin hazirlanmasi

• Ofis proqramları paketinə hansı proqramlar daxildir?
• Microsoft Office paketinin hansı proqramı veb-saytların yaradılması üçün nəzərdə tutulub?
FƏALİYYƏT
Azərbaycan Dövlət Akademik Opera və Balet Teatrının rəsmi saytı (operabalet.az ) ilə tanış olun. Hiperistinadlardan istifadə etməklə saytın səhifələri arasında "gəzişin".
- Teatrın repertuarında hansı opera və balet tamaşaları var?
- Saytın dizaynı və səhifələrarası gəzişmə rahatlığı necə təmin olunub?
Mürəkkəb veb-saytlar yaratmaq üçün peşəkar veb-proqramçılar xüsusi proqramlardan istifadə edirlər. Microsoft Office paketinin tərkibində də belə bir proqram - Microsoft SharePoint Designer proqramı var. Ancaq sadə veb-səhifələr yaratmaq və ya mövcud sənədi veb formatına çevirmək üçün yaxşı tanıdığınız Word proqramı da yetərli imkanlara malikdir. Word proqramı hazırlanmış sənədi veb-səhifə kimi saxlamağa, brauzerdə baxmağa, ona hiperistinadlar əlavə etməyə imkan verir.
Word proqramında hazırlanmış sənədi veb-səhifə kimi saxladıqda həmin sənəd HTML-koduna çevrilir. Sənədə səhifənin brauzer pəncərəsində məhz necə əks olunacağını göstərən xüsusi teqlər əlavə olunur. Word sənədinin veb-səhifəyə çevrilməsi zamanı veb-brauzerin dəstəkləmədiyi bəzi parametrlər (məsələn: şəklin mətnlə dövrələnməsi) istisna olmaqla formatlama parametrlərinin əksəriyyəti saxlanılır.
Sənədi veb-səhifə kimi saxlamazdan öncə onun brauzer pəncərəsində necə görünəcəyinə baxmaq olar. Əgər görünüş sizi qane edərsə, onu veb-səhifə kimi saxlamaq olar. Sənədi veb formatında əks etdirmək üçün Word proqramının status zolağındakı Web Layout düyməsindən də yararlanmaq olar. Sənədi veb-səhifə kimi saxladıqdan sonra onu Word redaktorunda açıb adi sənəd kimi redaktə etmək olar.
Tutaq kı, cari mövsümdə Azərbaycan Dövlət Akademik Opera və Balet Teatrının repertuarında olan tamaşalarla bağlı veb-sayt hazırlamalısınız.